༈འཛུལ་བ་པོ།འཛུལ་བྱེད།བཞིན་འཛུམ་པ་པོ།འཛུམ་བྱེ།ལ་སོགས་པ་ལྟ་བུའོ།།དེའང་དཔེར་ན་འཁོར་བར་འཁོར་རྒྱུ་སེམས་ཅན་རྣམས་ཡིན་ཞིང་།འཁོར་བ་པོའམ་འཁོར་བྱེད་ཀྱང་འཁོར་བཞིན་པའི་གནས་སྐབས་དེར་སེམས་ཅན་ཉིད་ལས་གཞན་དུ་མི་དམིགས་པས་བྱེད་པོ་དངབྱ་བ་ཐ་མི་དད་པའི་ཆ་ནས་འཁོར་བ་པོའམ་འཁོར་བྱེད་ཅེས་འ་འཕུལ་ཅན་དུ་ཀློག་པ་ཡིན་གྱི་བྱེད་པ་པོ་གཞན་ཞིག་ཡོད་པའི་ཆ་ནས་ནི་དེ་ལྟར་ཀློག་པ་མ་ཡིན་ནོ།།དེ་བཞིན་དུ་རྫ་མཁན་གྱིས་འཁོར་ལོ་སྐོར་བའི་ཚེ་སྤྱི་ལྡོག་ནས་འཁོར་བ་བྱེད་པ་པོ་ལ་ལྟོས་ཀྱང་དེ་མི་བརྗོད་པར་འཁོར་བཞིན་པའི་གནས་སྐབས་ཙམ་བརྗོད་པའི་ཚེ་བྱེད་པོ་དང་བྱ་བ་གཉིས་ཀ་ཐ་མི་དད་པའི་དབང་གིས་རྫ་མཁན་གྱི་འཁོར་ལོ་འཁོར་བ་ཞེས་བརྗོད་པ་ཡིན་ནོ།།དེས་མཚོན་ནས་བརྗོད་བྱའི་གནས་སྐབས་དང་བསྟུན་ཏེ་རྗོད་བྱེད་ཀྱི་ཚིག་སྦྱོར་བའི་ཚུལ་རྣམས་ཁོང་དུ་ཆུད་པར་བྱ་དགོས་སོ།།སྔོན་འཇུག་མོ་ཡིག་བདག་དང་འབྲེལ་བའི་བྱེད་པ་ཙམ་ལ་འཇུག་པ་ནི།སྐུད་པ་འཁལ་བར་བྱེད།འཁལ་ལོ།འཁུར་བར་བྱེད།འཁུར་རོ།འཁྱུད་པར་བྱེད།འཁྱུད་དོ།འཁྱིག་པར་བྱེད།འཁྱིག་གོ།འཁྱེར་བར་བྱེད།འཁྱེར་རོ།འཁྲབ་པར་བྱེད།འཁྲབ་བོ།འཁྲིད་པར་བྱེད།འཁྲིད་དོ།འཁྲིལ་བར་བྱེད།འཁྲིལ་ལོ།འཁྲིག་པར་བྱེད།འཁྲིག་གོ།འཁྲུད་པར་བྱེད།འཁྲུད་དོ།འཁྲེན་པར་བྱེད།འཁྲེན་ནོ།འགམ་པར་བྱེད།འགམ་མོ།འགུགས་པར་བྱེད།འགུགས་སོ།ཞེས་སོགས་སྔ་མ་བཞིན་ཐམས་ཅད་ལ་རིགས་འགྲེ་བར་བྱའོ།།